Vremea se schimbă radical. Temperaturi negative în toată țara
- Mădălina Sfrijan
- 17 martie 2024, 21:47
După câteva zile cu temperaturi mai ridicate, vremea se schimbă în toată țara. Astfel, valorile termice vor coborî sub 0 grade, iar cerul va parțial înnorat.
Se schimbă vremea. Frig în toată țara
După un weekend mai călduros, vremea va deveni mai rece începând de luni. Marți se anunță cea mai friguroasă zi, cu valori termice care vor coborî sub pragul de îngheț. Potrivit meteorologilor, de joi, vremea va intra într-un nou proces de încălzire.
"Vremea se răcește chiar de luni, iar cea mai rece zi va fi ziua de marți. Luni, doar prin Oltenia vor mai fi maxime de 16-17 grade, dar marți va fi o zi destul de rece în toată țara, cu temperaturi între 3 și 9 grade, puțin mai ridicate în sud-vest, unde sunt posibile temperaturi de 11-12 grade. Și nopțile vor fi reci, cu temperaturi negative", a explicat Mihai Huștiu, meteorologul de serviciu al ANM.
Marți, cea mai friguroasă zi a săptămânii
În weekend, mercurul a urcat în termometre până la 17 grade Celsius, însă începând de luni, temperaturile scad semnificativ. Potrivit ANM, marți, valorile termice vor scădea până la maxime de 7-8 grade.
"Temperaturile vor deveni negative în noaptea de marți spre miercuri și se vor înregistra valori de -4 sau -5 grade în zonele de nord-vest și în centrul țării. La București, temperatura va coborî la 0 grade miercuri dimineață", a adăugat meteorologul.
De asemenea, prognoza ANM arată că se vor înregistra ploi slabe în sudul, estul și centrul țării. În unele zone montane va ninge și se va forma ceață.
"Ne așteptăm la ploi slabe prin sud, est, centru. La munte vor fi ninsori, dar precipitațiile vor fi slabe", a spus el.
Vremea se încălzește la final de săptămână
Bucureștenii nu vor avea parte de vreme mai caldă. Luni, maximele nu vor depăși pragul de 12 grade Celsius. După trei zile cu temperaturi scăzute, joi, vremea va intra într-un proces de încălzire.
"Este o alternanță specifică, de altfel, pentru luna martie. Două-trei zile calde, două-trei zile frig. Așa se face tranziția de la sezonul rece la sezonul cald. Este caracteristica acestei luni", a subliniat meteorologul.